|  |
| --- |
| **Становище на** **администрацията на Министерския съвет***Съгласуването се извършва на основание чл. 21, ал. 5 от Закона за нормативните актове* |
| **Проект на акт:** | **Вид оценка:**  |  |
| Постановление на Министерския съвет за допълнение на Правилника за устройството и дейността на Държавно предприятие „Кабиюк” – Шумен | **Становище по ред:** |  |
| **Номер и дата:**  |  |
| **В отговор на №:**  | 03-401/25.06.2025 г. |
| **Институция:** | Министерство на земеделието и храните |
| **Диспозитив:** |  |
| **Основание:** | Чл. 30б, ал. 3, т. 2, б. “а” | от Устройствения правилник на Министерския съвет и на неговата администрация |

|  |
| --- |
| Относно раздел 1 „Проблем/проблеми за решаване”Дефинираният проблем „*необходимост от повишаване на управленския капацитет на Държавно предприятие „Кабиюк“ – Шумен“* не е формулиран достатъчно коректно. В тази връзка препоръчваме в раздела да бъдат идентифицирани и разгледани конкретни проблеми, чието решаване действително налага промени в управленската структура на предприятието.От представената в оценката информация се установява, че предприятието функционира при условия на висока и нарастваща задлъжнялост, което е индикатор за сериозни финансови затруднения. Въпреки това не е ясно как предложението за увеличаване на числеността на Управителния съвет (УС) от трима на петима членове би допринесло за преодоляването на този проблем.Напомняме, че в началото на 2018 г., при изменението на Правилника за устройството и дейността на ДП „Кабиюк“ – Шумен, беше обосновано „*намаляване на състава на УС от 5 на 3 членове, с което се постига икономия на средствата на предприятието за възнаграждения и други разходи“.* В тогавашната оценка на въздействието изрично се подчертава, че „*петчленният състав създава условия за тромавост и затруднения при свикване и провеждане на заседанията, както и при вземане на решения“.*В този контекст предлагаме в раздел 1 да бъде извършен задълбочен анализ на структурата и организацията на работа на ДП „Кабиюк“, като се постави фокус върху дейността на Управителния съвет. Следва ясно да се аргументира какви конкретни затруднения възникват при настоящия състав на УС и по какъв начин увеличаването на броя на членовете до пет ще доведе до по-ефективно управление и подобряване на резултатите от дейността на предприятието.Относно раздел 2 „Цели”Дефинираната цел „*Постигане на ефективно управление на ДП „Кабиюк“, чрез подобряването на управленския капацитет на предприятието*“ представлява обща и абстрактна формулировка, която не дава възможност за конкретна оценка на степента на нейното постигане. В тази връзка препоръчваме да бъдат формулирани конкретни и оперативни цели, които да бъдат обвързани с измерими и обективно проследими индикатори. Такива цели биха могли да включват, например, намаляване на нивата на задлъжнялост в определен времеви период, съкращаване на времето за вземане на управленски решения, подобряване на финансовите резултати чрез конкретни управленски мерки или повишаване на прозрачността и отчетността в дейността на Управителния съвет.Ясното формулиране на подобни цели ще позволи обективна преценка на въздействието от предлаганите изменения и ще осигури аргументирана връзка между предприетите действия и очакваните резултати в дейността на ДП „Кабиюк“.Относно Раздел 4 „Варианти на действие. Анализ на въздействията“:Предлагаме в този раздел да бъдат изрично посочени както очакваните положителни ефекти от прилагането на предложението, така и свързаните с него разходи, които биха възникнали при неговата реализация. Също така е необходимо да бъде предоставена информация относно финансовото обезпечаване на Вариант 2, включително конкретна прогноза за необходимия допълнителен бюджет, както и яснота по отношение на източниците, от които ще бъдат осигурени необходимите средства.Тази информация е съществена, за да се прецени реалистичното изпълнение на предложеното изменение, да се оцени неговата икономическа целесъобразност и да се осигури прозрачност при вземането на управленски решения по отношение на предприятието.Относно раздел 11 „Информационни източници:”Предлагаме, наред с изброяването на информационните източници, да бъдат включени и съответните хипервръзки, когато източниците са публично достъпни онлайн. |

|  |
| --- |
| \*   Съгласно чл. 17 от Наредбата за обхвата и методологията за извършване на оценка на въздействието, изводите и относимата информация от извършената частична предварителна оценка на въздействието се включват във финансовата обосновка по чл. 35, ал. 1, т. 4 от Устройствения правилник на Министерския съвет и на неговата администрация. |
| \*\*   При съгласуването по чл. 32 от Устройствения правилник на Министерския съвет и на неговата администрация кръгът от въпроси, проблеми и решения, разгледани в оценката на въздействието се съпоставя с кръга от въпроси, засегнати в проекта на нормативен акт. |
| \*\*\*   На основание чл. 30б, ал. 4 от Устройствения правилник на Министерския съвет и на неговата администрация е необходимо окончателната оценка на въздействието да бъде съобразена с препоръките от становището.\*\*\*\*   На основание чл. 85, ал. 1 от Устройствения правилник на Министерския съвет и на неговата администрация е необходимо това становище да бъде публикувано заедно с преработената оценка на въздействието и проекта на акт при обществените консултации, провеждани в изпълнение на Закона за нормативните актове. |
| И. Д. ДИРЕКТОР НА ДИРЕКЦИЯ „КООРДИНАЦИЯ И МОДЕРНИЗАЦИЯ НА АДМИНИСТРАЦИЯТА“ ВАДМИНИСТРАЦИЯТА НА МИНИСТЕРСКИЯ СЪВЕТ**ИСКРЕН ИВАНОВ** |